b'\n_START_ARTICLE_\nZigmas Skirgaila\n_START_SECTION_\nBiografija\n_START_PARAGRAPH_\nBaig\xc4\x99s prad\xc5\xbeios mokykl\xc4\x85, lank\xc4\x97 Veiveri\xc5\xb3 mokytoj\xc5\xb3 seminarij\xc4\x85. I\xc5\xa1 vietos vargonininko L. Risausko i\xc5\xa1moko vargonuoti ir kelet\xc4\x85 met\xc5\xb3 vargonininkavo Lietuvos, Baltarusijos ir Lenkijos parapijose._NEWLINE_Nuo 1900 m. studijavo Var\xc5\xa1uvos muzikos institute, 1902\xe2\x80\x931906 m. \xe2\x80\x93 Krokuvos konservatorijoje, kur baig\xc4\x97 vargon\xc5\xb3, fortepijono ir kompozicijos klases._NEWLINE_Studijuodamas giedojo Vavelio katedros chore, vert\xc4\x97si priva\xc4\x8diomis muzikos pamokomis, dalyvavo Krokuvos lietuvi\xc5\xb3 student\xc5\xb3 \xe2\x80\x9eR\xc5\xabtos\xe2\x80\x9c draugijos veikloje. Per atostogas reng\xc4\x97 fortepijono ir vargon\xc5\xb3 muzikos koncertus didesniuosiuose Lietuvos miestuose. 1907 m. vasar\xc4\x85 su Miku Petrausku koncertavo JAV rytin\xc4\x97se lietuvi\xc5\xb3 kolonijose. Paskui t\xc4\x99s\xc4\x97 studijas Pary\xc5\xbeiaus Schola Cantorum, kur pas prof. G. Bret\xc4\x85 mok\xc4\x97si kompozicijos ir fortepijono._NEWLINE_1910\xe2\x80\x931913 m. mokytojavo priva\xc4\x8dioje Mintaujos muzikos mokykloje, vargonininkavo ba\xc5\xbeny\xc4\x8dioje. 1913\xe2\x80\x931921 m. vargonininkavo Charkove (Ukraina), vadovavo lietuvi\xc5\xb3 chorui ir reng\xc4\x97 koncertus. 1921\xe2\x80\x931928 m. d\xc4\x97st\xc4\x97 muzik\xc4\x85 Panev\xc4\x97\xc5\xbeio gimnazijoje, dainavo miesto operet\xc4\x97je, nema\xc5\xbeai koncertavo._NEWLINE_1928\xe2\x80\x931940 m. \xe2\x80\x93 Kudirkos Naumies\xc4\x8dio m\xc4\x97g\xc4\x97j\xc5\xb3 chor\xc5\xb3 vadovas ir energingas kult\xc5\xabrinio gyvenimo organizatorius. 1929\xe2\x80\x931940 m. \xe2\x80\x93 miesto burmistras. Jo r\xc5\xabpes\xc4\x8diu 1934 m. pastatytas Vinco Kudirkos paminklas (skulpt. Vincas Grybas) \xe2\x80\x93 miestas gavo Kudirkos Naumies\xc4\x8dio vard\xc4\x85, pastatyta mokykla._NEWLINE_1938 m. Klaip\xc4\x97doje vykusiai dain\xc5\xb3 \xc5\xa1ventei pareng\xc4\x97 \xc5\xa0aki\xc5\xb3 ir Naumies\xc4\x8dio \xc5\xa0auli\xc5\xb3 b\xc5\xabri\xc5\xb3 chorus. Aktyviai dalyvavo Lietuvos muzik\xc5\xb3 draugijos veikloje. 1940\xe2\x80\x931941 m. mokytojavo Alytaus gimnazijoje, o 1941\xe2\x80\x931944 m. \xe2\x80\x93 v\xc4\x97l Kudirkos Naumiestyje._NEWLINE_Nuo 1944 m. dirbo Kauno muzikin\xc4\x97s komedijos teatre, d\xc4\x97st\xc4\x97 vaik\xc5\xb3 muzikos studijoje (1949\xe2\x80\x931951 m.), vargonininkavo Kauno Karmelit\xc5\xb3 ba\xc5\xbeny\xc4\x8dioje, o nuo 1955 m. iki mirties \xe2\x80\x93 Kauno arkikatedroje bazilikoje. Suk\xc5\xabr\xc4\x97 dain\xc5\xb3 chorams, romans\xc5\xb3, k\xc5\xabrini\xc5\xb3 fortepijonui, giesmi\xc5\xb3, \xe2\x80\x9eRequiem\xe2\x80\x9c chorui ir vargonams.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas._NEWLINE_Vida Girininkien\xc4\x97. Nuo Vinco Kudirkos namelio iki \xe2\x80\x9eTautos\xe2\x80\x9c nam\xc5\xb3_NEWLINE_Vida Girininkien\xc4\x97. Tarp Medvilioni\xc5\xb3, Krokuvos ir Pary\xc2\xad\xc5\xbeiaus: Adomas Varnas ir Zigmantas Skirgaila, Literat\xc5\xabra ir menas, 2016-04-08, nr. 3562'